Oom Kerneels se Behoeftes | Bontie se Bloggery
Junie 25, 2015 Junie 25, 2015 ~ Stories Uit My Wereld
Die moeilikheid het begin toe die nuwe vrou in die huisie oorkant die pad van Oom Kerneels-hulle ingetrek het.
Oom Kerneels en Tannie Mita het die ingetrekkery van die voorstoep af dopgehou. Oom Kerneels wou onmiddellik gaan kennismaak en hulp aanbied maar Tannie Mita was nie gediend daarmee nie. Van 'n afstand af kon sy sommer sien dat die vrou 'n regte flerrie is. 'n Rokkie wat skaars op haar knieg kom en heupswaaiend tussen die treklorrie-mense heen en weer. Veels te wulps vir enige vrou wat haar in hierdie aftreeskema wil tuismaak.
Lank na die treklorrie weg is het Oom Kerneels op die stoep gesit en pypsuig. Tannie Mita moes hom na skemer dwing in te kom anders gaan hy weer met die bors sit.
Maar 'n honger bul en wulpse vers hou jy nie met 'n doringdraad van mekaar weg nie! Oom Kerneels het begin stap vir die oefening en ook sommer Tannie Mita se inkopies by Soebel se winkel vir haar oorgeneem. Wanneer hy wel tuis was, het hy op die stoep sit en pypsuig en na die huis oorkant die pad gestaar.
Die hele skema het later van Oom Kerneels en die nuwe vrou gepraat. Soveel so dat Tannie Mita het later met Ellie, die skema se maatskaplikewerkster, gaan praat wat op haar beurt met die nuwe vrou gaan praat het. Diè het verontwaardig gesê dit is 'n onskuldige vriendskap en Tannie Mita moet eerder haar aandag aan haar eggenoot se behoeftes bepaal as sy so bekommerd is.
Tannie Mita was erg beswaard en het ook maar op die stoep begin sit. Sy aan hierdie kant van die straat en oorkant die pad het Oom Kerneels en die nuwe vrou gesit.
Elke keer as Oom Kerneels en die nuwe vrou die huis in is het Tannie Mita haar hande oor haar bors gevou en haar oë gesluit en vir hulle onthalwe vergifnis gevra.
Ellie het later gesê "Nee Ta' Mita. So kan dit nie aangaan nie. Jy is besig om op hierdie stoep te sit en wegkwyn!"